贈黔府王中丞楚
作者：孟郊
朝代：唐

paragraphs: 舊說天下山，半在黔中青。
又聞天下泉，半落黔中鳴。
山水千萬遶，中有君子行。
儒風一以扇，汙俗心皆平。
我願中國春，化從異方生。
昔爲陰草毒，今爲陽華英。
嘉實綴綠蔓，涼湍瀉清聲。
逍遙物景勝，視聽空曠幷。
困驥猶在轅，沉珠尚隱精。
路遐莫及眄，泥汙日已盈。
歲晏將何從，落葉甘自輕。